ดาวโจนส์ปิดวานนี้ขยับขึ้น ตลาดคาดเฟดยังไม่รีบขึ้นดบ.
ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (18 พ.ค.) โดยทั้งดัชนีดาวโจนส์และ S&P 500 ทำสถิติสูงสุดเป็นประวัติการณ์ เนื่องจากข้อมูลเศรษฐกิจที่อ่อนแอของสหรัฐทำให้นักลงทุนคาดการณ์ว่า ธนาคารกลางสหรัฐ (FED) อาจจะเลื่อนเวลาการปรับขึ้นอัตราดอกเบี้ย
19 พ.ค. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิดวานนี้ (18 พ.ค.) ที่ 18,298.88 จุด เพิ่มขึ้น 26.32 จุด หรือ +0.14%, ดัชนี NASDAQ ปิดที่ 5,078.44 จุด เพิ่มขึ้น 30.15 จุด หรือ +0.60% และดัชนี S&amp;P500 ปิดที่ 2,129.20 จุด เพิ่มขึ้น 6.47 จุด หรือ +0.30%
ดัชนีดาวโจนส์และ S&amp;P 500 ต่างปิดที่ระดับสูงสุดเป็นประวัติการณ์เพราะได้รับแรงหนุนจากการคาดการณ์ที่ว่า เฟดอาจจะเลื่อนเวลาการปรับขึ้นอัตราดอกเบี้ยไปจนกว่าจะถึงช่วงต้นปี 2558 หลังจากมีข้อมูลที่บ่งชี้ถึงความอ่อนแอของเศรษฐกิจสหรัฐ โดยเมื่อช่วงค่ำวานนี้ตามเวลาไทย สมาคมผู้สร้างบ้านแห่งชาติ (NAHB) ของสหรัฐเปิดเผยว่า ดัชนีความเชื่อมั่นผู้สร้างบ้านปรับตัวลงสู่ระดับ 54 ในเดือนพ.ค. จากระดับ 52 ในเดือนเม.ย. ซึ่งแม้ว่าจะเป็นการปรับตัวลงเป็นเดือนที่ 4 ในรอบ 5 เดือน และผิดไปจากที่นักวิเคราะห์คาดการณ์ว่าจะปรับตัวขึ้นแตะ 57 แต่ดัชนีเดือนพ.ค.ก็ยังบ่งชี้ถึงมุมมองที่เป็นบวกต่อตลาดที่อยู่อาศัยของสหรัฐ
หุ้นแอปเปิล ปรับขึ้น 1.10% ปิดที่ 130.19 ดอลลาร์ หลังจากนายคาร์ล ไอคาห์น มหาเศรษฐีนักลงทุนชาวสหรัฐระบุว่า ราคาหุ้นแอปเปิลยังอยู่ในระดับต่ำเกินไป และมีแนวโน้มที่ราคาจะปรับตัวขึ้นเป็น 240 ดอลลาร์ ขณะที่หุ้นกลุ่มธนาคารปรับตัวขึ้น โดยหุ้นซิตี้กรุ๊ปเพิ่มขึ้น 0.8% และหุ้นเจพีมอร์แกน เชส แอนด์ โค ปิดที่ระดับสูงสุดเป็นประวัติการณ์ ส่วนหุ้นอีเทรด ไฟแนนเชียล และหุ้นรีเจียนส์ ไฟแนนเชียล ต่างก็ปรับตัวขึ้นอย่างน้อย 2.3%
นักลงทุนจับตาดูข้อมูลเศรษฐกิจในสัปดาห์นี้ โดยอังคาร สหรัฐจะเปิดเผยตัวเลขการเริ่มสร้างบ้าน-การอนุญาตก่อสร้างเดือนเม.ย. และรอดูรายงานการประชุมของเฟดประจำวันที่ 28-29 เม.ย. ซึ่งจะมีการเปิดเผยในวันพุธนี้ เพื่อดูว่าเฟดจะส่งสัญญาณเรื่องระยะเวลาในการปรับขึ้นอัตราดอกเบี้ยหรือไม่
ส่วนวันพฤหัสบดี สหรัฐจะเปิดเผยจำนวนผู้ขอรับสวัสดิการว่างงานครั้งแรกรายสัปดาห์, ดัชนีกิจกรรมการผลิตทั่วประเทศเดือนเม.ย.จากเฟดชิคาโก, ดัชนีผู้จัดการฝ่ายจัดซื้อ (PMI) ภาคการผลิตเบื้องต้นเดือนพ.ค., ยอดขายบ้านมือสองเดือนเม.ย., ดัชนีชี้นำเศรษฐกิจเดือนเม.ย.จาก Conference Board และผลสำรวจแนวโน้มธุรกิจเดือนพ.ค.เฟดฟิลาเดลเฟีย สำหรับวันศุกร์ จะมีการเปิดเผย ดัชนีราคาผู้บริโภค (CPI) เดือนเม.ย.